**2024. évi pályázati felhívás   
PTE Kooperatív kutatás-fejlesztési program pályázat**

1. **A pályázat célja és indokoltsága**

A Pécsi Tudományegyetem célja, hogy az oktatás, valamint a tudományos tevékenység mellett a régió és az ország meghatározó kutatás-fejlesztési és innovációs központja is legyen.

Annak érdekében, hogy az egyetemi kutatások valós piaci problémák megoldását szolgálják, a PTE 2024-ben létrehozta a **PTE Kooperatív kutatás-fejlesztési programot**. A program keretében támogatást kaphatnak azok a vállalati-egyetemi közös kutatás-fejlesztési projektek, amelyek a gazdasági szereplők valós piaci igényeire épülnek és amelyek megvalósításában a gazdasági szereplő és az Egyetem közösen vesz részt.

A program a piaci szereplők számára azért előnyös, mert biztosítja a hozzáférést a PTE kiemelkedő színvonalú tudományos erőforrásaihoz, kompetenciáihoz, lehetőséget ad hosszútávú szakmai kapcsolatok kiépítésére, választ ad a céget érintő problémákra és kihívásokra, valamint rendelkezési/hasznosítási jogot biztosít a keletkező tudás felett.

A program a PTE számára azért előnyös, mert a kutatócsoportok valós, validált problémán dolgozhatnak, a kutatás eredménye jó eséllyel piaci termékké vagy szolgáltatássá fejlődhet, lehetőséget ad hosszútávú szakmai kapcsolatok kiépítésére céges parterekkel, valamint piacra jutás esetén bevételt hoz.

A program keretében támogatott projektek megfelelő alapot adhatnak későbbi kutatás-fejlesztési pályázatokhoz, ahol legalább TRL4 szintű technológiát és vállalat-egyetem kapcsolatot várnak el a pályázat kiírói.

1. **A program forrása**

A program pénzügyi forrását a tudományos rektorhelyettesi kutatási alap biztosítja, melynek nagysága **bruttó 50 millió Ft.**

1. **A program keretében támogatható tevékenységek**

(1.) Ötlet igazolásához szükséges kutatás, validáció;

(2.) Proof of Concept (igazoló) kísérletek végzése, ehhez kapcsolódó anyag- és fogyóeszköz beszerzés, bérköltség;

(3.) Prototípus vagy deszkamodell fejlesztés;

(4.) Üzleti-hasznosítási modell kidolgozása, piacelemzés, piacfókuszálás, megvalósíthatósági tanulmány elkészítése;

(5.) Külső szolgáltatások igénybevétele (pl. szoftverfejlesztés, rapid prototyping, analitikai szolgáltatások stb.);

1. **Elszámolható költségek**

Személyi jellegű költségek

* többletfeladat keretében bér jellegű költség és járuléka
* megbízási szerződés keretében bér jellegű költség és járuléka

Dologi költségek

* szakértői szolgáltatások költsége, szellemi tevékenység költségei, szakértői díjak
* piaci hasznosítása, partnerkeresés érdekében tervezett utazás kapcsán regisztrációs díj, úti- és szállás költség
* piacra jutást segítő szolgáltatások igénybevétele
* kutatási anyag- és fogyóeszköz beszerzés

Beruházások

* prototípus fejlesztés költségei
* informatikai eszköz

1. **Nem elszámolható költségek**

A projekt megvalósításához nem szorosan kötődő informatikai eszköz (pl.: laptop) beszerzése jelen pályázat keretei között nem lehetséges.

1. **A pályázat lebonyolítása**

(1.) A projektjavaslatot a PTE Kancellária Innovációmenedzsment és Gazdaságkapcsolati Igazgatóság Fejlesztési Főosztálya (IGI FFO) útján kell benyújtani az *1.sz. melléklet* szerinti **adatlapon**. A pályázatok érkeztetését és nyilvántartását, illetve a pályázók értesítését az IGI FFO végzi. A jelentkezők a beküldést követően 2 munkanapon belül visszaigazolást kapnak annak befogadásáról. A projektjavaslatok az e-mail-en történő visszaigazolást követően válnak befogadottá.

(2.) A pályázat benyújtási határideje: **2024. május 15.** A pályázati adatlapot és mellékleteket elektronikusan kell benyújtani az alábbi címre: [orosz.daniel@pte.hu](mailto:jambrich.kata@pte.hu) .

(3.) A projektekhez nyújtott PTE támogatás mértéke projektenként maximum 10 millió Ft. A céges partner vállalja, hogy legalább a PTE támogatással megegyező összeggel hozzájárul a projekthez, de ennél magasabb finanszírozást is biztosíthat.

(4.) A projektek megvalósítási ideje legfeljebb 10 hónap.

(5.) A Bíráló Bizottság pozitív döntését követő 15 napon belül a PTE egy elkülönített pénzügyi központra vezeti át a projekt PTE oldali támogatásrészét.

(6.) A PTE, a PTE Inno-Capital Kft. és a céges partner K+F együttműködési szerződést köt az elfogadott kutatási és pénzügyi terv alapján, amelyben többek között rögzítik a pályázati projekt megvalósításának részleteit és feltételeit, a céges partner és a PTE szakmai együttműködésének módját, a döntéshozatal formáit, az iparjogvédelmi kérdéseket, valamint a pályázati projekt eredményének piaci hasznosítására vonatkozó elképzeléseket.

(7.) A céges partner a szerződéskötést követő 15 napon belül a támogatás rá eső részét átutalja a projekt megvalósítását segítő PTE Inno-Capital Kft. bankszámlájára.

(8.) A projekt eredménye feletti szellemi tulajdonjogok a céges partner és a PTE között kerülnek megosztásra 50-50 %-ban, amely aránytól azonban a Felek megállapodása alapján el lehet térni.

(9.) A szakmai teljesítést a pályázó és a céges partner szakmai kapcsolattartója folyamatosan ellenőrzik. A pályázó az előrehaladással párhuzamosan köteles a PTE IGI Kutatáshasznosítási és Technológiatranszfer Főosztály (KTTF) által kijelölt innováció menedzser számára információt adni a projekt előrehaladásáról, szakmai céljainak teljesüléséről és az esetlegesen felmerülő kockázatokról.

(10.) Szakmai indokok alapján a kutatási tervet a megvalósítás során a PTE és a céges partner közös megegyezéssel módosíthatják.

(11.) A nyertes pályázó köteles a megvalósítási időszak 5. hónapjának végéig az IGI FFO útján - a céges partner által előzetesen jóváhagyott - **félidei szakmai beszámolót** benyújtani. A benyújtott beszámolót a Bíráló Bizottság a benyújtástól számított 30 naptári napon belül bírálja el. A megvalósítás csak abban az esetben folytatható, amennyiben a félidei szakmai beszámolót a Bíráló Bizottság jóváhagyta.

(12.) A KTTF a tervezett eredmények eléréséhez minden projekthez innováció menedzsert biztosít, aki tanácsadási, üzletfejlesztési tevékenységgel segíti a pályázót.

1. **A támogatás feltételei**

(1.) A PTE valamennyi polgára benyújthat pályázatot. Hallgató pályázó esetén a pályázat támogathatóságának feltétele a projektet szakmailag támogató egyetemi kutató nyilatkozata.

(2.) A projektek legfeljebb **10 hónapra** és legkésőbb **2025. április 30-ai zárással** tervezhetők.

(3.) A források teljeskörű felhasználása érdekében a Bíráló Bizottság indokolt esetben csökkentett összegű támogatási döntést is hozhat.

(4.) A pályázó nyilatkozatban vállalja az együttműködést annak érdekében, hogy a megítélt forrás a szabályoknak megfelelő módon és időben elszámolásra kerüljön, így biztosítva a hatékony felhasználást. A pályázó vállalja, hogy a PTE KTTF felkérésére bemutatja a fejlesztését harmadik fél számára, részt vesz a PTE KTTF által szervezett vagy általa javasolt szakmai rendezvényeken.

(5.) A pályázati forrás konkrét hasznosulásának bemutatására a pályázó köteles egy min. 3000 karakter terjedelmű, **írásbeli záróbeszámolót** benyújtani a projekt lezárását követő 15 napon belül az IGI FFO részére. A záróbeszámoló akkor nyújtható be, ha azt a céges partner előzetesen validálta és nyilatkozik annak elfogadhatóságáról.

A záróbeszámolókat a Bíráló Bizottság hagyja jóvá.

(6.) Amennyiben a pályázó nem tudja teljesíteni jelen pályázat felhasználási és teljesítési feltételeit, illetve nem tud elszámolni az elnyert támogatással, úgy a következő 5 évben automatikusan kizárásra kerül a PTE jövőbeni belső pályázatai köréből.

(7.) A pályázathoz csatolni szükséges az alábbi mellékleteket:

1. kutatás-fejlesztési terv - szakmai terv, K+F várható eredménye, részfeladatok, felelősök, határidők
2. pénzügyi terv – a kutatási terv részfeladatai alapján a teljes projekt forrásigénye, pénzügyi tételek (anyag, eszköz, személyi, szolgáltatás, járulékok, overhead) és a forrás felhasználásának optimális módjára tett javaslat
3. a céges partner cégszerűen aláírt szándéknyilatkozata a K+F együttműködésről, az általa fedezendő pénzügyi forrásrész előfinanszírozásban való biztosításáról és arról, hogy a szakmai és pénzügyi tervet megismerte és azokkal egyetért
4. **A pályázatok értékelése**

(1.) A beérkezett pályázatokat formai ellenőrzés után az IGI FFO a Bíráló Bizottság elé terjeszti.

(2.) A támogatásról szóló döntést a Bíráló Bizottság hozza meg. A Bíráló Bizottság tagja a PTE tudományos rektorhelyettese, a KA IGI igazgató, a PTE InnoCapital Kft. képviselője és a PTE Innovációs Bizottság elnöke. A Bíráló Bizottság elnöke a tudományos rektorhelyettes.

(3.) Támogató és elutasító döntés esetében is rövid szöveges szakmai indokolás készül minden benyújtott pályázat bírálatáról, amelyről az IGI FFO e-mailben értesíti a pályázókat.

(4.) A Bíráló Bizottság 4 féle döntési javaslatot fogalmazhat meg:

1. Támogatásra javaslom
2. Támogatásra javaslom a költségek csökkentése mellett
3. Átdolgozás, pontosítás után támogatható
4. Nem támogatandó
5. **A pályázatok benyújtása**
6. A pályázati projektjavaslat a jelen felhívás *1. sz. mellékletét* képező, a [www.innovacio.pte.hu](http://www.innovacio.pte.hu) oldalról letölthető hivatalos **adatlapon** nyújtható be. Az adatlaphoz csatolni kell a **kutatási tervet**, a **pénzügyi tervet**, a céges partner cégszerűen aláírt **szándéknyilatkozatát**, a **pályázói nyilatkozatot**, valamint a kutatóhely vezetőjének támogató **nyilatkozatát**.
7. A pályázattal kapcsolatos további tájékoztatás az [orosz.daniel@pte.hu](mailto:orosz.daniel@pte.hu) címen kérhető.

(3.) A pályázati adatlapot és mellékleteket elektronikusan kell benyújtani az alábbi címre: [orosz.daniel@pte.hu](mailto:jambrich.kata@pte.hu).

(4.) A pályázatok benyújtási határideje: **2024. május 15.**